**TLAČOVÁ SPRÁVA**

**Jazda v rýchlom aute je frajerina, no preventívna urologická prehliadka je ešte väčšia**

**Bratislava, 14. november 2023 – Počas novembra sa každoročne Slovenská urologická spoločnosť s partnermi pridáva k celosvetovej iniciatíve Movember a snaží sa motivovať mužov k včasným návštevám urologických ambulancií. Urológovia tento rok vsadili na motoristickú terminológiu a spoločne s ministerkou zdravotníctva, pacientskymi organizáciami a profesionálnym športovým jazdcom, Maťom Homolom, odštartovali boj proti rakovine prostaty netradične - na profesionálnom pretekárskom okruhu jazdou v rýchlom aute. Slovákom odkazujú, že frajerín, ktoré muži môžu absolvovať je veľmi veľa, no tou najväčšou bude, ak sa odhodlajú a absolvujú preventívnu prehliadku u urológa.**

**Preventívna urologická prehliadka môže zachrániť život**

November je mesiac prevencie rakoviny prostaty, druhého najčastejšieho onkologického ochorenia u mužov. Slovenská urologická spoločnosť dlhodobo apeluje na dôležitosť prevencie a včasnej diagnostiky tohto ochorenia, ktorá je podľa nich kľúčová pre život pacienta. *„Dáta nám už dlhodobo ukazujú, že rakovina prostaty patrí medzi najčastejšie zhubné ochorenia u mužov po päťdesiatke. Čo je ešte horšie, tak žiaľ, vysoké percento pacientov má toto vážne ochorenie diagnostikované až v pokročilom štádiu, kedy sú už možnosti liečby zásadne limitované.“ opisuje situáciu* doc. MUDr. Ivan Minčík, PhD., prezident Slovenskej urologickej spoločnosti. *„Pripomíname, že len vďaka včasnej diagnostike vieme karcinóm prostaty odhaliť včas a účinne ho liečiť. Preventívne urologické prehliadky by preto pre mužov v rizikovom veku mali byť samozrejmosťou,“* dopĺňa MUDr. Michal Korček, PhD., 1. viceprezident Slovenskej urologickej spoločnosti.

**Včasná diagnostika otvára možnosti precíznej liečbe**

Pri onkologických ochoreniach, vrátane rakoviny prostaty, je podľa odborníkov kľúčový čas. Ak sa rakovina prostaty zachytí včas, moderná medicína dnes prináša veľkú šancu na plnohodnotný život a v mnohých prípadoch aj na úplné vyliečenie*. „Inovácie v oblasti vedy a personalizovanej medicíny dnes zásadne dokážu zlepšovať kvalitu života onkologických pacientov. Dnes už napríklad vieme testovať biomarkery rakoviny prostaty, ktoré nám pomáhajú voliť najvhodnejšie liečebné postupy ušité na mieru konkrétnemu pacientovi.“* opisuje pokroky v diagnostike a liečbe doc. Minčík.

Nárok na bezplatnú preventívnu urologickú prehliadku má každý muž v rizikovom veku. Odborníci vysvetľujú, že je bezbolestná a pozostáva z rozhovoru s pacientom, ultrazvukového vyšetrenia, vyšetrenia krvi a moču a vyšetrenia prostaty cez konečník. O všetkých potrebných informáciách sa muži môžu informovať vo svojej zdravotnej poisťovni, pomoc však už dlhodobo ponúka aj Liga proti rakovine.*„Ak majú muži k tejto téme akékoľvek otázky, či už z oblasti prevencie, diagnostiky, liečby, ale aj z psychologického hľadiska, môžu sa obrátiť na našu bezplatnú Onkoporadňu, kde im pravidelne poradia kvalitní odborníci“,* dopĺňa Eva Kováčová, riaditeľka Ligy proti rakovine, ktorá je každoročným partnerom kampane.

**Movember na pretekárskom okruhu**

Tohtoročný Movember Slovenskej urologickej spoločnosti a jej partnerov odštartoval netradičným spôsobom - na profesionálnom pretekárskom okruhu so športovým jazdcom Maťom Homolom. *„Hovorí sa, že niektorí muži po päťdesiatke prežívajú takzvanú „druhú pubertu“ a pretekajú sa v rôznych frajerinách. Jednou z nich sú jednoznačne aj rýchle autá. Preto sme veľmi radi, že tento rok sa do tejto iniciatívy rozhodol zapojiť aj Slovakia Ring a Maťo Homola, vďaka ktorým sme si takúto frajerinu mohli vyskúšať na vlastnej koži. Z nášho pohľadu je však stále tou najväčšou frajerinou starostlivosť o vlastné zdravie.“ vysvetľuje doc. Minčík.*

Iniciatívu podporila aj ministerka zdravotníctva. „*Ministerstvo zdravotníctva sa pridáva k Slovenskej urologickej spoločnosti a pacientskym organizáciám s jednoznačným posolstvom – prevencia je najväčšia frajerina. Našou spoločnou prioritou je posilňovať informovanosť o prevencii onkologických ochorení, ako aj podporovať ich skorú diagnostiku a následnú precíznu liečbu. So Slovenskou urologickou spoločnosťou budeme o týchto témach diskutovať a nachádzať spoločné riešenia.“* pridáva sa Ministerka zdravotníctva SR, Zuzana Dolinková.

Viac informácií o prevencii rakoviny prostaty môže verejnosť nájsť na webe [**www.dalsom.sk**](http://www.dalsom.sk). Pravidelné poradenstvo Ligy proti rakovine v bezplatnej Onkoporadni je na tel. č. **0800 11 88 11**.

**Kontakt pre médiá:**

Marianna Rosová

Email: rosova@seesame.com

Tel.: 0907 442 571